Diari Oficial de la Generalitat Valenciana


Sumari del DOGV 9423, del 08-09-2022 (2022/8061)

RESOLUCIÓ de 2 de setembre de 2022, de la consellera d'Educació, Cultura i Esport, per la qual s'exonera el municipi d'Emperador de la parcel·la de reserva educativa.
----------------------------------------------------------------------------------------------------------------------------------------------------------------------

### Dades del document

Número de DOGV
:   9423

Data del DOGV
:   08-09-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/8061


Data del document
:   02-09-2022

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * Emperador
    * centre d'ensenyament

RESOLUCIÓ de 2 de setembre de 2022, de la consellera d'Educació, Cultura i Esport, per la qual s'exonera el municipi d'Emperador de la parcel·la de reserva educativa. [2022/8061]  
Antecedents de fet  
  
Primer. S'inicia expedient amb motiu de la tramitació del Pla general d'Emperador i provisió d'inici del director general d'Infraestructures Educatives d'11 de març de 2022, d'acord amb el que s'ha establit en la secció segona de l'article 78 de la Llei 9/2019, de 23 de desembre, de la Generalitat, de mesures fiscals, de gestió administrativa i financera i d'organització de la Generalitat.  
S'ha elaborat un detallat estudi sociodemogràfic de data 24 de març de 2022, que consta com a requisit en la Llei 9/2019, de 23 de desembre, en el qual no es preveu un augment d'alumnes, més aviat la seua disminució, en els pròxims anys al municipi d'Emperador.  
Segon. D'acord amb l'estudi sociodemogràfic esmentat més amunt, el terme municipal d'Emperador es troba totalment urbanitzat i edificat, per la qual cosa no es preveu un increment del nombre d'habitatges i, en conseqüència, tampoc de població, per la qual cosa, al seu torn, tampoc es preveu un creixement de la població infantil a escolaritzar, sinó, per contra, una reducció d'aquesta.  
Tercer. S'ha donat audiència als municipis interessats perquè presenten al·legacions en allò que en dret consideren oportú sobre l'exoneració a Emperador de la parcel·la de reserva educativa, i únicament ha presentat al·legacions el municipi d'Albalat dels Sorells; el Servei d'Infraestructures Educatives procedeix a emetre el corresponent informe d'al·legacions de 15 de juny de 2022.  
  
Fonaments de dret  
  
Primer. La competència dels municipis per a participar i cooperar amb l'Administració educativa en la creació, construcció i sosteniment dels centres docents públics està regulada en les normes següents: Llei 7/1985, de 2 d'abril, reguladora de les bases de règim local, en l'article 25.2-n, i Llei 27/2013, de 27 de desembre, de racionalització i sostenibilitat de l'Administració local; Reial decret 2274/1993, de 22 de desembre, de cooperació de les corporacions locals amb el Ministeri d'Educació i Ciència; Llei 8/2010, de 23 de juny, de la Generalitat, de règim local de la Comunitat Valenciana; Decret 36/2007. Llei orgànica 8/1985, de 3 de juliol, reguladora del dret a l'educació; Llei orgànica 3/2020, de 29 de desembre, per la qual es modifica la Llei orgànica 2/2006, de 3 de maig, d'educació; Llei orgànica 8/2013, de 9 de desembre, per a la millora de la qualitat educativa; Reial Decret llei 5/2016, de 9 de desembre, de mesures urgents per a l'ampliació del calendari d'implantació de la millora de la qualitat educativa; Llei 8/2013, de 9 de desembre, per a la millora de la qualitat educativa; Llei orgànica 5/2002, de 19 de juny, de les qualificacions i de la formació professional.  
  
Segon. D'acord amb el que es disposa en el Reial decret 2274/1993, de 22 de desembre, en concordança amb la disposició addicional 15a de la Llei orgànica 2/2006, de 3 de maig, d'educació, els ajuntaments tenen la titularitat demanial de les parcel·les escolars i de les construccions efectuades sobre aquestes destinades a centres d'educació infantil de segon cicle, d'educació primària i d'educació especial. Així mateix, les corporacions locals han de cooperar en l'obtenció de solars necessaris per a la construcció dels nous centres docents i fer-se càrrec de les despeses de conservació, manteniment i vigilància d'aquests immobles.  
  
Així mateix, el Decret 104/2014, del Consell, pel qual s'aprova la norma tècnica en matèria de reserves dotacionals educatives, fixa les directrius i els paràmetres per a l'establiment de les reserves dotacionals educatives, respecte a les quals la Llei 9/2019, de 23 de desembre, de la Generalitat, de mesures fiscals, de gestió administrativa i financera i d'organització de la Generalitat, en la secció segona de l'article 78, disposició addicional primera, estableix les següents excepcions al compliment de les reserves educatives: «La conselleria competent en matèria d'educació podrà exonerar o minorar part de les reserves educatives que derivarien de l'aplicació estricta d'aquest decret en aquells supòsits en els quals hi haja un estudi sociodemogràfic de l'evolució de la població que permeta justificar les previsions poblacionals i la seua diferència respecte dels resultats obtinguts de l'aplicació directa del decret en l'escenari temporal del planejament.»  
  
Tercer. Aquesta conselleria és competent tenint en compte el que es disposa en el Decret 5/2019, de 16 de juny, del president de la Generalitat, pel qual determina les conselleries en què s'organitza l'Administració de la Generalitat, i d'acord amb el que s'estableix en la Llei 5/1983, de 30 de desembre, del Consell, i en el Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport.  
En virtut d'això anterior i a proposta dels directors generals de Centres Docents i d'Infraestructures Educatives, resolc:  
  
Exonerar el municipi d'Emperador de la reserva de parcel·la educativa, d'acord amb el que s'ha establit en la secció segona de l'article 78 de la Llei 9/2019, de 23 de desembre, de la Generalitat, de mesures fiscals, de gestió administrativa i financera i d'organització de la Generalitat, i queda Emperador exonerat de disposar d'una parcel·la educativa, atés que no es preveu l'increment de la seua població escolar, sinó més aviat al contrari, població que podrà ser atesa en els municipis pròxims, ja que per les característiques especials del municipi que està totalment edificat no es disposa de sòl que puga ser utilitzat com a parcel·la educativa.  
  
La present resolució posa fi a la via administrativa i contra aquesta es podrà interposar un recurs potestatiu de reposició en el termini d'un mes comptat des de l'endemà de la publicació en el Diari Oficial de la Generalitat Valenciana, davant el mateix òrgan que ha dictat l'acte contra el qual s'ha recorregut, d'acord amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o, directament, un recurs contenciós administratiu davant el Tribunal Superior de Justícia de la Comunitat Valenciana, segons corresponga, en el termini de dos mesos comptats des de l'endemà de la publicació en el Diari Oficial de la Generalitat Valenciana, de conformitat amb el que s'estableix en els articles 10, 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa.  
Tot això, sense perjudici que les persones interessades puguen fer ús, si escau, de qualsevol altre recurs que consideren procedent.  
  
València, 2 de setembre de 2022.- La consellera d'Educació, Cultura i Esport: Raquel Tamarit Iranzo.